**Proposta d’ordre**

**Ordre TSF .................. per la qual es regula la qualificació professional del personal auxiliar d’atenció a les persones en situació de dependència i es convoca el procés d’habilitació excepcional per a professionals amb 55 anys o més a 31 de desembre de 2015**

### La Llei 12/2007, d’11 d’octubre, de serveis socials, estableix en la seva disposició addicional cinquena, que en el marc del sistema públic de serveis socials, es configura una xarxa d'atenció a la dependència i la vida autònoma que comprèn el conjunt de recursos, equipaments, projectes, programes, activitats i prestacions de serveis, econòmiques i tecnològiques en aquest àmbit d'atenció i protecció, com a Sistema Català d'Autonomia i Atenció a la Dependència, als efectes del desplegament i l'aplicació a Catalunya del Sistema d'Autonomia i Atenció a la Dependència, creat amb caràcter general per la Llei de l'Estat 39/2006. Així mateix, es disposa que la xarxa pública per a l'autonomia i l'atenció a la dependència es vincula a la Xarxa de Serveis Socials d'Atenció Pública.

D’altra banda, cal tenir en compte l’article 43 de la Llei 12/2007, d’11 d’octubre, on es recull que l’organització del sistema públic de serveis socials ha de tenir el personal suficient amb la formació, la titulació, els coneixements, l’estabilitat laboral, la capacitat, el reconeixement social i laboral i les aptituds que calguin per a garantir l’eficiència i l’eficàcia en la prestació dels serveis socials.

D’acord amb aquesta previsió, i en relació amb la Cartera de Serveis Socials, que és l’instrument establert per la Llei 12/2007, d’11 d’octubre que determina el conjunt de prestacions de la Xarxa de Serveis Socials d’Atenció Pública, a Catalunya, es considera personal auxiliar d’atenció a la dependència els perfils professionals d’auxiliar de gerontologia, d’auxiliar per a l’atenció personal de persones amb discapacitat, d’assistent/a d’atenció domiciliària, de treballador/a familiar i d’assistent/a personal.

El Consell Territorial de Serveis Socials i del Sistema per a l'Autonomia i Atenció a la Dependència, creat com a instrument de cooperació entre les diferents administracions per a l’articulació dels serveis socials i la promoció de l’autonomia i atenció a les persones en situació de dependència, va adoptar un Acord publicat mitjançant la Resolució de 3 de novembre de 2015, de la Secretaria d’Estat de Serveis Socials i Igualtat, que modifica parcialment l’Acord de 27 de novembre de 2008, sobre acreditació de centres i serveis del Sistema per a l'Autonomia i Atenció a la Dependència (Resolució de 2 de desembre de 2008, de la Secretaria d’Estat de Política Social, Famílies i Atenció a la Dependència i a la Discapacitat). La Resolució de 3 de novembre de 2015 estableix el compromís de continuar avançant en compliment del procés d'acreditació de la qualificació professional del personal auxiliar d’atenció a la dependència, per a garantir la qualitat en l’ocupació i en la prestació dels serveis a les persones usuàries, així com l’estabilitat en el sector.

La mateixa resolució determina les actuacions a realitzar per al compliment de l’Acord i estableix que els requisits relatius a les qualificacions professionals seran exigibles a 31 de desembre de 2017, i en tot cas quan finalitzin els processos de formació i d’acreditació de l’experiència laboral que s’hagin iniciat abans d’aquesta data.

També determina que les persones que tenien una edat igual o superior a 55 anys a 31 de desembre de 2015, i que acreditin una experiència com a auxiliar d’atenció a la dependència d’almenys 3 anys i com a mínim 2.000 hores treballades en aquesta categoria professional en els darrers 10 anys, es podran habilitar de forma excepcional en l’ocupació que correspongui. Aquesta habilitació només tindrà efecte per al treballador en l’àmbit de la comunitat autònoma on presta els seus serveis.

Per tot això, el Departament de Treball, Afers Socials i Famílies pretén regular amb aquesta normativa la qualificació professional dels auxiliars d’atenció a la dependència i l’acreditació d’aquests en l’àmbit de Catalunya, a excepció de la figura de l’assistent/a personal, a l’espera de l’aprovació de la qualificació professional específica per part de l’organisme competent.

Tot i així, el assistents personals que a 31 de desembre de 2015 tenien una edat igual o superior a 55 anys i compleixin amb els requisits d‘experiència abans esmentats podran sol·licitar l’habilitació excepcional segons el procediment establert en aquesta ordre.

És per això que, vist l'informe del Consell General de Serveis Socials, i en ús de les facultats que m'atorguen l'article 12.d) de la Llei 13/1989, de 14 de desembre, d'organització, procediment i règim jurídic de la Generalitat de Catalunya, i la disposició final primera de la Llei 12/2007, d’11 d’octubre, de serveis socials,

Ordeno:

Article 1

Qualificació professional del personal auxiliar d’atenció a persones en situació de dependència

Els centres i entitats del sistema públic de serveis socials han de comptar amb el personal auxiliar suficient, segons la normativa vigent, i amb la qualificació adequada d’acord amb el que estableix aquest article.

1.1 El personal auxiliar de gerontologia i el personal auxiliar per a l’atenció personal de persones amb discapacitat ha d’acreditar la qualificació professional d’atenció sociosanitària a persones dependents en institucions socials, establerta pel Reial Decret 1368/2007, de 19 d’octubre, mitjançant les titulacions o certificats de professionalitat següents:

* Títol de Tècnic/a en atenció a persones en situació de dependència (o el títol equivalent de Tècnic/a en atenció sociosanitària).
* Títol de Tècnic/a en cures auxiliars d’infermeria.
* Certificat de professionalitat d’atenció sociosanitària a persones dependents en institucions socials.
* Certificat de professionalitat d’atenció sociosanitària a persones en el domicili

1.2 El personal assistent d’atenció domiciliària i treball familiar ha d’acreditar la qualificació professional d’atenció sociosanitària a persones en el domicili, establerta pel Reial Decret 295/2004, de 20 de febrer, mitjançant les titulacions o certificats de professionalitat següents:

* Títol de Tècnic/a en atenció a persones en situació de dependència (o el títol equivalent de Tècnic/a en atenció sociosanitària).
* Títol de Tècnic/a en cures auxiliars d’infermeria.
* Certificat de professionalitat d’atenció sociosanitària a persones dependents en institucions socials.
* Certificat de professionalitat d’atenció sociosanitària a persones en el domicili.

1.3 El personal auxiliar d’atenció a la dependència que disposi d’experiència laboral abans del 31 de desembre de 2015 pot acreditar la seva qualificació si disposa d’un dels títols o certificats indicats a l’Annex d’acord amb la seva ocupació.

Article 2

Exigibilitat dels requisits de qualificació professional

2.1 Els requisits de qualificació professional establerts als apartats 1 i 2 de l’article 1 d’aquesta Ordre seran exigibles l’endemà de la seva publicació per a aquelles persones que s’incorporin per primera vegada a les ocupacions d’auxiliar de gerontologia, d’auxiliar per a l’atenció personal de persones amb discapacitat i d’assistent/a d’atenció domiciliària.

2.2 No obstant, els professionals que a 31 de desembre de 2015 tenien una edat igual o superior a 55 anys podran habilitar-se de manera excepcional, sempre i quan en el moment de sol·licitar l’habilitació, acreditin una experiència d’almenys tres anys, amb un mínim de 2.000 hores treballades en els darrers 10 anys, en alguna de les ocupacions descrites en aquesta Ordre, i que no disposin de cap document oficial que acrediti la seva qualificació.

2.3 Els auxiliars d’atenció a la dependència inclosos en el punt 3, de l’article 1, poden acreditar la seva qualificació fins el 31 de desembre de 2017 o, en el seu cas, quan finalitzin els processos d’acreditació de l’experiència laboral o els programes formatius de qualificació que s’hagin iniciat abans d’aquesta data.

2.4 Fins que no finalitzi aquest termini, la manca d’acreditació no tindrà efectes sobre els treballadors que estiguin participant en aquests processos o en un programa formatiu que el qualifiqui, ni sobre les empreses o entitats prestadores de l’atenció, ni afectarà les Administracions Públiques, fins a la finalització dels processos d’acreditació.

Article 3

Habilitació de persones de 55 anys o més

3.1 Correspon al Departament de Treball, Afers Socials i Famílies l’habilitació excepcional dels professionals que a 31 de desembre de 2015 tenien una edat igual o superior a 55 anys, sempre i quan en el moment de sol·licitar l’habilitació acreditin una experiència d’almenys tres anys, amb un mínim de 2.000 hores treballades en els darrers 10 anys en alguna de les ocupacions següents: auxiliar de gerontologia, auxiliar per a l’atenció personal de persones amb discapacitat, assistent/a d’atenció domiciliària i assistent/a personal.

3.2 El procediment s‘inicia a instància de la persona interessada. Juntament amb la sol·licitud, i per justificar l’experiència laboral, les persones interessades hauran d’aportar la documentació següent:

a. Treballadors i treballadores assalariats/assalariades:

* Certificació de la Tresoreria General de la Seguretat Social, on consti l’empresa, la categoria laboral i el període de contractació.
* Contracte de treball o certificació de l’empresa on s’hagi adquirit l’experiència laboral, en la que consti específicament la durada dels períodes de prestació del contracte, l’activitat desenvolupada i l’interval de temps en el que s’ha realitzat l’activitat.
* Declaració responsable on manifestin que disposen de NIF o NIE vigent i que autoritzen que l’Administració el consulti.

b. Per a treballadors i treballadores autònoms

* Certificació de la Tresoreria General de la Seguretat Social dels períodes d’alta a la Seguretat Social en el règim especial corresponent.
* Declaració responsable de la descripció de l’activitat desenvolupada i l’interval de temps en la qual s’ha desenvolupat.
* Declaració responsable on manifestin que disposen de NIF o NIE vigent i que autoritzen que l’Administració el consulti.

3.3 La sol·licitud i la documentació s’han de presentar al Registre del Departament de Treball, Afers Socials i Famílies o bé a les Oficines d’Afers Socials i Famílies, que podeu consultar al lloc web [www.gencat.cat/benestarsocialifamilia/registres](http://www.gencat.cat/benestarsocialifamilia/registres)

Així mateix, també es podran presentar als llocs i pels mitjans que estableix l’article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.

Es pot obtenir el formulari de sol·licitud normalitzat al lloc web <https://seu.gencat.cat>

El termini de presentació de sol·licituds estarà obert des de l’endemà de la publicació d’aquesta Ordre i fins al 31 de desembre de 2017.

3.4 El Departament de Treball, Afers Socials i Famílies pot sol·licitar a la persona interessada la informació addicional que consideri necessària per tal d’acreditar els requisits establerts per a la concessió de l’habilitació.

Si la sol·licitud presentada no reuneix els requisits i els criteris que estableix aquesta Ordre, el Departament de Treball, Afers Socials i Famílies requerirà a la persona sol·licitant perquè esmeni la falta o aporti els documents preceptius en el termini de 10 dies, amb la indicació que si no ho fa, es considera que desisteix de la seva sol·licitud.

3.5 La persona titular de la Secretaria General del Departament de Treball, Afers Socials i Famílies ha de resoldre l’expedient d’habilitació, en el termini màxim de tres mesos a comptar des de la presentació de la sol·licitud d’habilitació per part de la persona interessada.

Transcorregut el termini màxim per resoldre sense que s'hagi dictat i notificat una resolució expressa, la sol·licitud s'entendrà desestimada.

3.6Contra la resolució, que no exhaureix la via administrativa, podeu interposar recurs d’alçada davant de l’òrgan que l’ha dictada o davant l’òrgan superior jeràrquic en el termini d’un mes a comptar des de l’endemà de la seva notificació, d’acord amb el que preveuen els articles 114 i 115 de la Llei 30/92 de 26 de novembre, de règim jurídic de les administracions públiques i del procediment administratiu comú, i l’article 76 de la Llei 26/2010, del 3 d’agost, de règim jurídic i de procediment de les administracions públiques de Catalunya.

3.7 El tràmit per obtenir l’habilitació és gratuït.

3.8 D’acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal dels sol·licitants seran tractades amb la finalitat de gestionar-les i tramitar-les d’acord amb els principis de seguretat i confidencialitat que estableix la normativa sobre protecció de dades.

Article 4

Personal en formació.

També podrà treballar com auxiliar de gerontologia i auxiliar per a l’atenció personal de persones amb discapacitat l’alumnat del Cicle Formatiu de Grau Mig en Atenció a persones en situació de dependència en règim de formació dual, que realitzin l’estada al centre mitjançant un contracte laboral de formació i aprenentatge.

Disposició final

Entrada en vigor

Aquesta ordre entrarà en vigor l’endemà de la seva publicació al Diari Oficial de la Generalitat de Catalunya.

Barcelona,.... de....................... de 2016

Dolors Bassa i Coll

Consellera de Treball, Afers Socials i Famílies

ANNEX

1. La qualificació professional dels auxiliars de gerontologia amb experiència abans del 31 de desembre de 2015 es pot acreditar pels títols o certificats següents:

* El títol de tècnic/a en atenció sociosanitària (vàlid a tot l’Estat espanyol)
* El títol de tècnic/a en atenció a persones en situació de dependència (vàlid a tot l’Estat espanyol)
* El títol de tècnic/a en cures auxiliars d’infermeria (vàlid a tot l’Estat espanyol)
* El títol de tècnic/a auxiliar de clínica (vàlid a tot l’Estat espanyol)
* El títol de tècnic/a auxiliar d’infermeria - mòdul de nivell II (vàlid a tot l’Estat espanyol)
* El títol de tècnic/a superior en integració social (vàlid a Catalunya)
* El títol de tècnic/a superior en integració social - adaptació en intervenció sociosanitària (vàlid a Catalunya)
* El certificat de professionalitat d’atenció sociosanitària a persones dependents en institucions socials (vàlid a tot l’Estat espanyol)
* El certificat d’acreditació de competències corresponent al títol de tècnic/a en atenció sociosanitària (vàlid a Catalunya)
* El certificat de validació de crèdits corresponents al títol de tècnic/a en atenció sociosanitària (Cr01, Cr02, Cr03, Cr04, Cr05 i Cr06) (vàlid a Catalunya)
* El certificat de reconeixement acadèmic dels mòduls professionals corresponents al títol de tècnic/a en atenció a persones en situació de dependència (MP1, MP2, MP3, MP4) (vàlid a Catalunya)
* El certificat d’acreditació de competències corresponents als certificats de professionalitat d’atenció sociosanitària a persones dependents en institucions socials (vàlid a tot l’Estat espanyol)
* El certificat d’habilitació excepcional per a persones d’edat igual o superior als 55 anys a 31 de desembre de 2015 emès pel Departament de Treball, Afers Socials i Famílies
* Els i les professionals que posseeixin alguna de les titulacions següents i puguin acreditar dos anys d’experiència laboral (vàlid a Catalunya): formació professional de primer grau: títol de tècnic/a auxiliar de psiquiatria, formació professional de segon grau: títol de tècnic/a especialista d’assistència geriàtrica, títol de tècnic/a especialista d’assistència psiquiàtrica, títol de tècnic/a especialista d’educador de disminuïts psíquics
* Els i les professionals que posseeixin alguna de les titulacions universitàries relacionades i puguin acreditar dos anys d’experiència laboral (vàlid a Catalunya): Diplomatura/grau d’infermeria, diplomatura/grau de fisioteràpia i diplomatura/grau de teràpia ocupacional

1. La qualificació professional dels auxiliars per a l’atenció personal de persones amb discapacitat amb experiència abans del 31 de desembre de 2015 es pot acreditar pels títols o certificats següents:

* El títol de tècnic/a en atenció sociosanitària (vàlid a tot l’Estat espanyol)
* El títol de tècnic/a en atenció a persones en situació de dependència (vàlid a tot l’Estat espanyol)
* El títol de tècnic/a en cures auxiliars d’infermeria (vàlid a tot l’Estat espanyol)
* El títol de tècnic/a auxiliar de clínica (vàlid a tot l’Estat espanyol)
* El títol de tècnic/a auxiliar d’infermeria - mòdul de nivell II - (vàlid a tot l’Estat espanyol)
* El títol de tècnic/a superior en integració social (vàlid a Catalunya)
* El títol de tècnic/a superior en integració social - adaptació en intervenció sociosanitària (vàlid a Catalunya)
* El títol de tècnic/a especialista d’educador de disminuïts psíquics (vàlid a Catalunya)
* El certificat de professionalitat d’atenció sociosanitària a persones dependents en institucions socials (vàlid a tot l’Estat espanyol)
* El certificat d’acreditació de competències corresponent al títol de tècnic/a en atenció sociosanitària (vàlid a Catalunya)
* El certificat de validació de crèdits corresponents al títol de tècnic/a en atenció sociosanitària (Cr01, Cr02, Cr03, Cr04, Cr05 i Cr06) (vàlid a Catalunya)
* El certificat de reconeixement acadèmic dels mòduls professionals corresponents al títol de tècnic/a en atenció a persones en situació de dependència (MP1, MP2, MP3, MP4) (vàlid a Catalunya)
* El certificat d’acreditació de competències corresponents als certificats de professionalitat d’atenció sociosanitària a persones dependents en institucions socials (vàlid a tot l’Estat espanyol)
* El certificat d’habilitació excepcional per a persones d’edat igual o superior als 55 anys a 31 de desembre de 2015 emès pel Departament de Treball, Afers Socials i Famílies.
* Els i les professionals que posseeixin alguna de les titulacions següents i puguin acreditar dos anys d’experiència laboral (vàlid a Catalunya): formació professional de primer grau: títol de tècnic/a auxiliar de psiquiatria, formació professional de segon grau: títol de tècnic/a especialista d’assistència geriàtrica, títol de tècnic/a especialista en assistència psiquiàtrica
* Els i les professionals que posseeixin alguna de les titulacions universitàries relacionades i puguin acreditar dos anys d’experiència laboral (vàlid a Catalunya): Diplomatura/grau d’infermeria, diplomatura/grau de fisioteràpia i diplomatura/grau de teràpia ocupacional, diplomatura/grau de treball social, diplomatura/grau d’educació social, diplomatura en mestre d’educació especial, llicenciatura en pedagogia terapèutica, llicenciatura/grau en psicologia

NOTA: Cal tenir en compte que a banda del perfil d’Auxiliar d’atenció personal dels serveis d’atenció a persones amb discapacitat, la Cartera de serveis socials contempla també la figura del Tècnic/a d’atenció personal, els requeriments de qualificació del qual no s’inclouen en aquesta nota.

1. La qualificació professional dels assistents d’atenció domiciliària i dels treballadors familiars amb experiència abans del 31 de desembre de 2015 es pot acreditar pels títols o certificats següents:

* El títol de tècnic/a en atenció sociosanitària (vàlid a tot l’Estat espanyol)
* El títol de tècnic/a en atenció a persones en situació de dependència (vàlid a tot l’Estat espanyol)
* El títol de tècnic/a superior en integració social (vàlid a Catalunya)
* El títol de tècnic/a superior en integració social (adaptació en intervenció sociosanitària) (vàlid a Catalunya)
* El certificat de professionalitat d’atenció sociosanitària a persones en el domicili (vàlid a tot l’Estat espanyol)
* El certificat d’acreditació de competències corresponent al títol de tècnic/a en atenció sociosanitària (vàlid a Catalunya)
* El certificat de validació de crèdits corresponents al títol de tècnic/a en atenció sociosanitària (Cr2, Cr3, Cr4, Cr5, Cr6, Cr7 i Cr8) (vàlid a Catalunya)
* El certificat de reconeixement acadèmic dels mòduls professionals corresponents al títol de tècnic/a en atenció a persones en situació de dependència (MP2, MP3, MP4 i MP7) (vàlid a Catalunya)
* El certificat d’acreditació de competències corresponents al certificat de professionalitat d’atenció sociosanitària a les persones en el domicili (vàlid a tot l’Estat espanyol)
* El certificat d’habilitació excepcional per a persones d’edat igual o superior als 55 anys a 31 de desembre de 2015, emès pel Departament de Treball, Afers Socials i Famílies
* Els i les professionals que posseeixin alguna de les titulacions següents i puguin acreditar dos anys d’experiència laboral (vàlid a Catalunya)

-Titulacions vàlides de formació professional reglada de la branca de Sanitat: Formació professional de grau mitjà: títol de tècnic/a en cures auxiliars d’infermeria, Formació professional de primer grau: títol de tècnic/a auxiliar de clínica, Formació professional de grau mitjà: títol de tècnic/a auxiliar d’infermeria (mòdul de nivell II), Formació professional de primer grau: títol de tècnic/a auxiliar de psiquiatria, Formació professional de segon grau: títol de tècnic/a especialista d’assistència geriàtrica, títol de tècnic/a especialista d’assistència psiquiàtrica

-Titulacions vàlides de formació professional reglada de la branca de Serveis socioculturals i a la comunitat: Formació professional de segon grau: títol de tècnic/a especialista d’economia sociofamiliar

* Els i les professionals que posseeixin alguna de les titulacions universitàries relacionades i puguin acreditar dos anys d’experiència laboral (vàlid a Catalunya): Diplomatura/grau d’infermeria, diplomatura/grau de fisioteràpia i diplomatura/grau de teràpia ocupacional, diplomatura/grau de treball social, diplomatura/grau d’educació social, diplomatura en mestre d’educació especial, llicenciatura en pedagogia terapèutica, diplomatura/grau en psicologia.